b'\n_START_ARTICLE_\nTheodor Theodorovi\xc4\x8d Ertel\n_START_SECTION_\n\xc5\xbdivljenje\n_START_PARAGRAPH_\nIzhajal je iz revne pruske plemi\xc5\xa1ke dru\xc5\xbeine._NEWLINE_Leta 1778 je kot kadet vstopil v polk pruske vojske; leta 1784 je bil povi\xc5\xa1an v zastavnika. A \xc5\xbee istega leta je zapustil voja\xc5\xa1ko slu\xc5\xbebo in se odpravil v Rusijo. 31. marca 1785 je bil kot zastavnik sprejet v 1. pomorski bataljon v Ga\xc4\x8dinskemu. 1. maja 1786 je bil povi\xc5\xa1an v podporo\xc4\x8dnika. Naslednje leto je prostovoljno od\xc5\xa1el v boje proti \xc5\xa0vedom; 23. avgusta 1789 je bil hudo ranjen zaradi \xc4\x8desar je izgubil desno oko. Posledi\xc4\x8dno je bil 3. oktobra istega leta odpu\xc5\xa1\xc4\x8den iz voja\xc5\xa1ke slu\xc5\xbebe s \xc4\x8dinom vi\xc5\xa1jega majorja._NEWLINE_Leta 1791 je postal \xc4\x8dlan jambur\xc5\xa1kega okro\xc5\xbenega sodi\xc5\xa1\xc4\x8da, nato pa ga je leta 1793 veliki vojvoda Pavel pooblastil za ustanovitev grenadirskega polka v Ga\xc4\x8dinskemu. 30. januarja 1796 je ponovno zapustil vojsko in na priporo\xc4\x8dilu Pavla postal odvetnik v Viborgu._NEWLINE_12. novembra 1796 se je ponovno vrnil v voja\xc5\xa1ko slu\xc5\xbebo in sicer je postal major v Leib grenadirskem polku, kjer je deloval kot in\xc5\xa1truktor. Po ustoli\xc4\x8denju Pavla I. se je njegova voja\xc5\xa1ka kariera bliskovito povzpela; v dveh letih je postal podpolkovnik in 10. decembra 1798 pa \xc5\xa1e generalmajor._NEWLINE_Potem, ko je bil Aleksander I. Ruski ustoli\xc4\x8den za carja, je bil odstranjen iz voja\xc5\xa1ke slu\xc5\xbebe. 17. marca 1802 je bil ponovno sprejet v vojsko kot poveljnik Butirskega mu\xc5\xa1ketirskega polka. Zadol\xc5\xbeen je bil za uspostavitev oskrbovalnega sistema v Peterburgu; za uspe\xc5\xa1no organizacijo je bil 17. februarja 1811 povi\xc5\xa1an v generalporo\xc4\x8dnika._NEWLINE_12. oktobra 1811 je postal divizijski poveljnik rekrutnega tabori\xc5\xa1\xc4\x8da drugega razreda; 22. novembra istega leta pa je postal poveljnik 2. rezervnega korpusa, s katerim se je udele\xc5\xbeil patriotske vojne. 10. decembra 1812 pa je bil imenovan za generalnega policijskega \xc5\xa1efa vseh armad s pravico poveljnika samostojnega korpusa. Po podpisu drugega pari\xc5\xa1kega miru (1815) je postal generalni policijski \xc5\xa1ef 1. armade.'